
PËR RIORGANIZIMIN E KOMISIONIT SHTETËROR TË ADIOKOMUNIKACIONEVE

Në mbështetje të nenit 100 të Kushtetutës dhe të nenit 7.1, të ligjit nr. 8038, datë 23.11.1995 “Për telekomunikacionet në Republikën e Shqipërisë”, me propozimin e Ministrisë së Ekonomisë Publike dhe Privatizimit, Këshilli i Ministrave

V E N D O S I :

1.Riorganizimin e komisionit shtetëror të radiokomunikacioneve, me këtë përbërje:
- Ministri i Ekonomisë Publike dhe Privatizimit			kryetar
- Ministri i Informacionit					zëvendëskryetar
- Drejtori i komunikimeve ne Ministrinë e Mbrojtjes		anëtar
- Drejtori i ndërlidhjes në Ministrinë e Rendit Publik		    “
- Drejtori i ndërlidhjes në SHIK					    “
- Drejtori i radiokomunikacioneve në ERT			     “
- Anëtar i Këshillit Kombëtar të Radiotelevizionit		     “
- Drejtori i Drejtorisë së Përgjithshme të PT-së			 sekretar
2. Anëtarët e komisionit ndihmohen nga:
Këshilltar			ekspert në fushën e radiokomunikacioneve
Këshilltar 			ekspert në fushën juridike.
Këshilltarët caktohen nga Ministri i Ekonomisë Publike dhe Privatizimit.
3. Komisioni Shtetëror i Radiokomunikacioneve është organ kolegjial dhe konsultativ i Këshillit të Ministrave dhe funksionon në bazë të një rregulloreje të hartuar nga komisioni dhe të miratuar nga kryetari i tij.
Ai mblidhet jo më pak se një herë në 3 muaj, me propozimin e kryetarit ose me kërkesën me shkrim të të paktën e 1/3 së anëtarëve të komisionit.
Mbledhjet e komisionit zhvillohen kur janë të pranishëm të paktën 2/3 e anëtarëve.
4. Për të kryer veprimtarinë komisioni shtetëror i radiokomunikacioneve ka këto detyra dhe të drejta:
a) Harton dhe i propozon Këshillit të Ministrave:
- planin kombëtar të ndarjes së brezave të frekuencave për të gjitha shërbimet e  radiokomunikacioneve në vendin tonë (për nevoja civile dhe ushtarake), duke u mbështetur në planin përkatës të “Rregullores ndërkombëtare të radiokomunikacioneve”. Plani i hartuar t’i japë përparësi plotësimit të nevojave të mbrojtjes kombëtare dhe sigurisë së vendit;
- zgjidhjen e problemeve, që lindin ndërmjet shërbimeve të radiokomunikacioneve,  gjatë zhvillimit të tyre.
b) Shqyrton dhe jep mendim për propozimet që kanë të bëjnë me radiokomunikacionet dhe që i paraqiten Këshillit të Ministrave.
c) Harton objektivat afatgjata të administrimit të frekuencave për shërbimet e ndryshme të radiokomunikacioneve, duke mbajtur parasysh kërkesat e ditës dhe të së ardhmes, si dhe bën rishikimin periodik të tyre.
ç)  Propozon rregullat dhe kushtet e bashkëveprimit ndërmjet ERT-së dhe operatorëve të telekomunikacioneve me organet e mbrojtjes e të sigurisë së vendit në fushën e administrimit të radiofrekuencave.
5. Anëtarët e komisionit të shpërblehen me 40 000 (dyzetë mijë) lekë në vit, kurse këshilltarët e këtij komisioni të shpërblehen me 30 000 (tridhjetë mijë) lekë në vit. Ngarkohet Ministria e Ekonomisë Publike dhe Privatizimit të parashikojë në shpenzimet buxhetore fondet e nevojshme për këtë shpërblim.
6. Vendimi i Këshillit të Ministrave nr.908, datë 2.12.1996, “Për riorganizimin e komisionit shtetëror të radiokomunikacioneve”, shfuqizohet.
Ky vendim hyn në fuqi 15 ditë pas botimit në Fletoren Zyrtare.

